La Greina - in nov cudesch

La Greina è daventada in simbol da resistenza per la protecziun da la natira e da la cuntrada en Svizra. Suenter grevs cumbats han ins uss chattà ina schliaziun politica per indemnisar las vischnancas ch'èn prontas da mantegnair questa cuntrada intacta, almain per ils proxims 40 onns. Sco per festivar quest eveniment è cumparì in cudesch da tutta bellezza che mussa la Greina en differentas faschettas e che purtretescha er ils carstgauns che vivan en sia vischinanza. Las fotografias en colur derivan da Herbert Maeder, anteriur cusseglier naziunal e president da la Fundaziun svizra Greina. EI è conuschent sco excellent fotograf professiunal da cuntradas. Ils auturs dals texts èn cussegliers naziunals, artists e scienziads, tut persunas ch'han cumbattì cun forza e vigur per il mantegniment da quest “monument naziunal”. Il cudesch documentescha l'amur e l'engaschament per questa cuntrada muntagnarda che vala sco ina da las pli fascinantas da noss pajais. EI renda conscient da l'impurtanza da las valitas idealas en in temp quasi puramain materialistic sco l'actual. Er da puntg da vista estetic è il cudesch d'auta qualitad ed exprima en sia cuverta da chartun e palpiri reciclà il spiert ecologic che dominescha l'ovra. Da curt es el vegnì onurà dal Departament federal da l'intern sco in dals cudeschs svizzers graficamain ils pli bels dal 1995.
“La Greina” da Herbert Maeder e.a. 176 paginas e 74 fotografias grondas en colur, Chasa editura Bündner Monatsblatt/ Desertina SA, Cuira, fr. 69.-.

[Pagina rumantscha]